खुला प्याराग्लाइडिङ च्याम्पियनसिप सुरु
पोखरामा बुधबार २० औं नेपाल खुला प्याराग्लाइडिङ च्याम्पियनसिप सुरु भएको छ । एक्युरेसी प्रतियोगिताअन्तर्गत पहिलो चरणको सोलो ओभरअलमा ३–३ अंक बटुल्दै नेपाली सेनाका सागर जलारी र विष्णु तिमिल्सिना अग्रस्थानमा छन् । महिलातर्फ ५० अंकका साथ दुर्गामाया गुरुङ अगाडि छन् ।
पोखरा — पोखरामा बुधबार २० औं नेपाल खुला प्याराग्लाइडिङ च्याम्पियनसिप सुरु भएको छ । एक्युरेसी प्रतियोगिताअन्तर्गत पहिलो चरणको सोलो ओभरअलमा ३–३ अंक बटुल्दै नेपाली सेनाका सागर जलारी र विष्णु तिमिल्सिना अग्रस्थानमा छन् । महिलातर्फ ५० अंकका साथ दुर्गामाया गुरुङ अगाडि छन् ।सागर र विष्णुभन्दा एक अंकले पछि परेका विशाल थापा ४ अंकसाथ दोस्रो स्थानमा छन् । टेन्डम ओभरअलमा २ अंकसहित शिव थापा पहिलो र ३ अंकसहित सुवास थापा दोस्रो स्थानमा छन् । नेपाल हवाई खेलकुद संस्था (ना) को आयोजनामा भइरहेको प्रतियोगितामा ८ महिलासहित ९९ प्याराग्लाइडिङ पाइलटको सहभागिता छ । प्रतियोगिताका संयोजक एवं संस्थाका महासचिव बलराम आचार्यका अनुसार शुक्रबारसम्म हुने प्रतियोगितामा महिला/पुरुष तथा टिमतर्फ गरी ७ इभेन्टमा प्रतिस्पर्धा हुनेछ ।पहिलो, दोस्रो, तेस्रो र चौथो हुने खेलाडीले एक्युरेसी सोलो ल्यान्डिङ ओभरअलतर्फ क्रमशः ५०, ३०, २० र १० हजार रुपैयाँ प्राप्त गनेछन् । सोही विधाको महिलातर्फ क्रमशः ३०, २०, १० र ५ हजार रुपैयाँ प्राप्त गर्नेछन् । टिम एक्युरेसी सोलो ल्यान्डिङ ओभरअलमा पहिलो, दोस्रो र तेस्रो हुनेले क्रमशः २०, १५ र १० हजार पाउनेछन् । एक्युरेसी टेन्डम ल्यान्डिङ ओभरअलमा पहिलो, दोस्रो, तेस्रो र सान्त्वना हुनेले क्रमशः ३०, २०, १० र ५ हजार रुपैयाँ प्राप्त गर्नेछन् । एक्युरेसी टिम टेन्डम ल्यान्डिङ ओभरअलमा पहिलो, दोस्रो र तेस्रो हुने खेलाडीले क्रमशः ३०, २०, १० र ५ हजार रुपैयाँ प्राप्त गर्ने प्रतियोगिता टेक्निकल डाइरेक्टर योगेश भट्टराईले बताए ।एक्रोब्याटिक प्रदर्शन एयर शो ओभरअलतर्फ पहिलो, दोस्रो र तेस्रो हुनेले क्रमशः १५, १० र ५ हजार रुपैयाँ प्राप्त गर्नेछन् ।बेस्ट कस्ट्युमतर्फ उत्कृष्ट एक खेलाडीलाई १० हजार रुपैयाँ प्रदान गरिने संस्थाका अध्यक्ष कृष्ण भण्डारीले बताए । प्रतियोगितामा गण्डकी प्रदेशको राजधानी पोखरासहित मधेस प्रदेशबाहेक अधिकांस प्रदेशका खेलाडी सहभागी छन् ।पोखरामा व्यावसायिक रूपमा सञ्चालन भएका ६० भन्दा बढी प्याराग्लाइडिङ कम्पनी छन् । प्याराग्लाइडिङको नियामक निकाय हवाई खेलकुद संस्थाको तथ्यांकअनुसार देशभर टेन्डम (व्यावसायिक उडान) लाइसेन्स लिने ३ सय ६६ पाइलट छन् । झन्डै एक सय लाइसेन्स लिने प्रक्रियामा छन् । नेपाल प्याराग्लाइडिङ तथा ह्याङग्लाइडिङ संघ र नेपाल प्याराग्लाइडिङ पाइलट क्लबसँगको सहकार्यमा प्रतियोगिता सुरु भएको हो ।